Gedagte vir die dag: Kyk in sy grafArgieffoto. (Foto: Pixabay) “Goeiemôre!” het Hy gesê. Die vroue was totaal uit die veld geslaan. Hulle het voor Jesus neergeval en sy voete vasgegryp. Woorde van aanbidding het oor hulle lippe gestroom. (Matteus 28:10) Dit was nog skemer toe Maria en die ander vroue met pyn in hul harte na hulle Meester se graf geloop het. As hulle tog net vanoggend sy liggaam kan balsem en weer één keer aan Hom kan raak. Groot was hul verbasing toe die hemelwesens hulle meedeel dat dié Jesus, wat aan die kruis gesterf het, léwe. En dan … staan Hy sélf voor hulle. Hulle Here leef! En Hy sê vir hulle: “Moenie bang wees nie” (Matteus 28:10). Liewe mens, jóú Here leef! Dis waarom Hy anders is as enige ander. Hy kon die sonde en die dood oorwin. En Hy het dit vir jóú gedoen! Wat ’n vreugde is dit nie! Gaan maak in hierdie Feestyd ’n draai in sy graf. Sien die opgerolde doeke en weet dat Hy daar was, maar lankal reeds daar weg is om vir jou plek te gaan berei. Mag daar dan ook woorde van aanbidding oor jou lippe stroom. Dankie, Verlosser, dat ek deur U vir altyd kan leef! Só baie dankie!